CELEX: 52014PC0684
Language: mt
Date: 2014-10-31
Title: Proposta għal REGOLAMENT TAL-KUNSILL dwar l-allokazzjoni tal-opportunitajiet tas-sajd skont il-Protokoll li jistabbilixxi l-opportunitajiet tas-sajd u l-kontribuzzjoni finanzjarja previsti fil-Ftehim ta’ Sħubija dwar is-Sajd bejn il-Komunità Ewropea u r-Repubblika tal-Madagaskar

|
			
		
		
		52014PC0684
		
			Proposta għal REGOLAMENT TAL-KUNSILL dwar l-allokazzjoni tal-opportunitajiet tas-sajd skont il-Protokoll li jistabbilixxi l-opportunitajiet tas-sajd u l-kontribuzzjoni finanzjarja previsti fil-Ftehim ta’ Sħubija dwar is-Sajd bejn il-Komunità Ewropea u r-Repubblika tal-Madagaskar /* COM/2014/0684 final - 2014/0317 (NLE) */
			
				
		
		
			
			   	MEMORANDUM TA’ SPJEGAZZJONI
1.           IL-KUNTEST TAL-PROPOSTA
Abbażi
tal-awtorizzazzjoni mogħtija lilha mill-Kunsill[1], il-Kummissjoni Ewropea
fetħet in-negozjati mar-Repubblika tal-Madagaskar bil-ħsieb li
jiġġedded il-Protokoll tal-Ftehim ta’ Sħubija dwar is-Sajd li
hemm bejn il-Komunità Ewropea u r-Repubblika tal-Madagaskar. Wara dawn
in-negozjati, ġie inizjalat abbozz ta' Protokoll ġdid min-negozjaturi
fl-19 ta' Ġunju 2014. Il-Protokoll il-ġdid ikopri
perjodu ta' 4 snin li jibda mid-data tal-applikazzjoni provviżorja
stipulata mill-Artikolu 15 – jiġifieri mid-data tal-firma tiegħu
u mhux qabel l-1 ta' Jannar 2015.
L-għan
prinċipali tal-Protokoll tal-Ftehim huwa li jingħataw opportunitajiet
tas-sajd lill-bastimenti tal-Unjoni Ewropea fiż-żona tas-sajd
tar-Repubblika tal-Madagaskar, skont il-miżuri ta' ġestjoni adottati
mill-Organizzazzjoni Reġjonali għall-Ġestjoni tas-Sajd
kompetenti, jiġifieri l-Kummissjoni għat-Tonn tal-Oċean Indjan
(IOTC) u fejn xieraq, fil-limiti tal-ammonti żejda disponibbli.
Il-Kummissjoni serrħet, fost l-oħrajn, fuq ir-riżultati ta'
evalwazzjoni ex-post imwettqa minn esperti esterni.
L-objettiv ġenerali huwa li
tissaħħaħ il-kooperazzjoni bejn l-Unjoni Ewropea u r-Repubblika
tal-Madagaskar favur l-istabbiliment ta’ qafas ta’ sħubija għall-iżvilupp
ta’ politika tas-sajd sostenibbli u l-isfruttar responsabbli tar-riżorsi
tas-sajd fiż-żona tas-sajd tar-Repubblika tal-Madagaskar, fl-interess
taż-żewġ Partijiet.
B’mod partikolari,
il-Protokoll jipprevedi opportunitajiet tas-sajd fil-kategoriji li ġejjin:
·      40 bastiment tas-sajd għat-tonn bit-tartaruni;
·      32 bastiment tas-sajd bil-konz tal-wiċċ
b'tunnellaġġ superjuri għal 100 TG;
·      22 bastiment tas-sajd bil-konz tal-wiċċ inferjuri jew
ugwali għal 100 TG.
Abbażi ta’ dan, il-Kummissjoni tipproponi
li l-Kunsill, bil-kunsens tal-Parlament, jadotta dan il-Protokoll il-ġdid
permezz ta' Deċiżjoni.
2.           RIŻULTATI
TAL-KONSULTAZZJONIJIET MAL-PARTIJIET INTERESSATI U TAL-VALUTAZZJONIJIET
TAL-IMPATT
Il-partijiet interessati ġew ikkonsultati
fil-qafas tal-evalwazzjoni tal-Protokoll 2013-2014. Saru
konsultazzjonijiet ukoll mal-esperti mill-Istati Membri waqt laqgħat
tekniċi. Minn dawn il-konsultazzjonijiet ġie konkluż li jkun ta’
benefiċċju li jibqa' jeżisti protokoll tas-sajd mar-Repubblika
tal-Madagaskar.
3.           ELEMENTI LEGALI TAL-PROPOSTA
Din il-proċedura nbdiet b’mod parallel
mal-proċeduri marbutin mad-Deċiżjoni tal-Kunsill li tadotta
l-applikazzjoni provviżorja tal-Protokoll kif ukoll mar-Regolament
tal-Kunsill dwar l-allokazzjoni tal-opportunitajiet tas-sajd fost l-Istati
Membri tal-Unjoni Ewropea.
4.           IMPLIKAZZJONI BAĠITARJA
Il-kontribuzzjoni finanzjarja annwali, li hija
EUR 1 566 250 kull sena għall-ewwel sentejn tal-protokoll u
EUR 1 487 500 kull sena għas-sentejn ta' wara hija
bbażata fuq: a) tunnellaġġ ta' referenza ta'
15 750 tunnellata marbut mal-aċċess, għal ammont
annwali ta' EUR 866 250 kull sena għall-ewwel sentejn
tal-protokoll u ta' EUR 787 500 kull sena għas-sentejn ta' wara
u b) appoġġ għall-iżvilupp tal-politika settorjali tas-sajd
tar-Repubblika tal-Madagaskar, li jammonta għal EUR 700 000 kull
sena. Dan l-appoġġ huwa konformi mal-objettivi tal-politika
nazzjonali fir-rigward tas-sajd u b'mod partikolari mal-ħtiġijiet
tar-Repubblika tal-Madagaskar fil-ġlieda kontra s-sajd illegali.
2014/0317 (NLE)
Proposta għal
REGOLAMENT TAL-KUNSILL
dwar l-allokazzjoni tal-opportunitajiet
tas-sajd skont il-Protokoll li jistabbilixxi l-opportunitajiet tas-sajd u
l-kontribuzzjoni finanzjarja previsti fil-Ftehim ta’ Sħubija dwar is-Sajd
bejn il-Komunità Ewropea u r-Repubblika tal-Madagaskar
IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea, u b’mod partikulari l-Artikolu 43(3)
tiegħu,
Wara li kkunsidra l-proposta tal-Kummissjoni
Ewropea[2],
Billi:
(1)       Fil-15 ta' Novembru 2007,
il-Kunsill adotta r-Regolament (KE) Nru 31/2008 dwar
il-konklużjoni tal-Ftehim ta’ Sħubija dwar is-Sajd bejn il-Komunità
Ewropea u r-Repubblika tal-Madagaskar[3].
(2)       Fl-19 ta’ Ġunju 2014
ġie inizjalat protokoll ġdid għall-Ftehim ta’ Sħubija (minn
hawn ’il quddiem imsejjaħ “il-Protokoll il-ġdid”). Dan il-Protokoll
il-ġdid jagħti opportunitajiet tas-sajd lill-bastimenti tal-Unjoni
fiż-żona tas-sajd li fiha l-Madagaskar teżerċita
l-ġuriżdizzjoni tagħha.
(3)       Fi […], il-Kunsill adotta
d-Deċiżjoni Nru .../2013/UE[4]
dwar l-iffirmar tal-Protokoll il-ġdid u l-applikazzjoni provviżorja
tiegħu.
(4)       Il-mod li bih isir it-tqassim
tal-opportunitajiet tas-sajd fost l-Istati Membri għandu jiġi
ddefinit għall-perjodu ta’ applikazzjoni tal-Protokoll il-ġdid.
(5)       Skont l-Artikolu 10(1)
tar-Regolament tal-Kunsill (KE) Nru 1006/2008[5], f’każ li
l-opportunitajiet tas-sajd allokati lill-Unjoni Ewropea skont il-Protokoll
il-ġdid ma jkunux qed jintużaw għal kollox, il-Kummissjoni
għandha tinforma lill-Istati Membri kkonċernati dwar dan. F’każ
li ma tintbagħatx risposta qabel ma jiskadi limitu ta' żmien li
għandu jiġi ffissat mill-Kunsill, dan għandu jitqies bħala
konferma li l-bastimenti tal-Istat Membru kkonċernat mhux qed jagħmlu
użu sħiħ mill-opportunitajiet tas-sajd tas-sajd matul il-perjodu
kkunsidrat. Dik l-iskadenza għandha għalhekk tiġi stabbilita
mill-Kunsill. 
(6)       Sabiex jiġi żgurat
li l-bastimenti tal-Unjoni jkunu jistgħu jkomplu bl-attivitajiet tas-sajd
tagħhom, l-Artikolu 15 tal-Protokoll il-ġdid jipprevedi
l-possibbiltà li huwa jiġi applikat b’mod provviżorju minn kull Parti
sa mid-data tal-iffirmar tiegħu u mhux qabel l-1 ta' Jannar 2015.
(7)       Jixraq li dan ir-Regolament
japplika mill-applikazzjoni provviżorja tal-Protokoll il-ġdid,
ADOTTA DAN IR-REGOLAMENT:
Artikolu 1
1.           L-opportunitajiet tas-sajd
stabbiliti fil-Protokoll li jistabbilixxi l-opportunitajiet tas-sajd u
l-kontribuzzjoni finanzjarja previsti fil-Ftehim ta’ Sħubija fis-settur
tas-Sajd bejn l-Unjoni Ewropea u r-Repubblika tal-Madagaskar (minn hawn ’il
quddiem imsejjaħ “il-Protokoll”) għandhom jitqassmu fost l-Istati
Membri kif ġej:
(a)     bastimenti għas-sajd tat-tonn
bit-tartarun:
Spanja:             18-il bastiment
Franza:             22-il bastiment
 (b)    bastimenti tas-sajd bil-konz tal-wiċċ
b'tunnellaġġ superjuri għal 100 TG: 
Spanja:             18-il bastiment
Franza:             9 bastimenti
Il-Portugall:     5 bastimenti
(c)     bastimenti tas-sajd bil-konz
tal-wiċċ b'tunnellaġġ inferjuri jew ugwali
għal 100 TG
Franza:             22-il bastiment
2.           Il-limiti tal-qabdiet
tal-klieb il-baħar flimkien mat-Tonn u l-ispeċijiet tal-istess tip,
kif stabbilit fl-Anness tal-Protokoll tal-Unjoni għall-bastimenti bil-konz
tal-wiċċ, se jitqassmu kif ġej fost l-Istati Membri:
Spanja:                      207 tunnellati
Franza:                      34 tunnellata
Il-Portugall:               9 tunnellati
3.           L-iskadenza
sa meta l-Istati Membri għandhom jikkonfermaw li mhumiex qed jużaw
għalkollox l-opportunitajiet tas-sajd li jkunu ngħatawlhom skont
il-Protokoll, kif imsemmi fl-Artikolu 10(1) tar-Regolament (KE) Nru 1006/2008,
għandha tkun ta' għaxart ijiem tax-xogħol minn meta
l-Kummissjoni tgħarrafhom li l-opportunitajiet tas-sajd mhumiex qed
jintużaw kollha.
Artikolu 2
Dan ir-Regolament għandu jidħol
fis-seħħ fit-tielet jum wara dak tal-pubblikazzjoni tiegħu f’Il-Ġurnal
Uffiċjali tal-Unjoni Ewropea.
Jibda japplika mid-data tal-iffirmar
tal-Protokoll u mhux qabel l-1 ta’ Jannar 2015.
Dan ir-Regolament għandu jorbot
fl-intier tiegħu u japplika direttament fl-Istati Membri kollha.
Magħmul fi Brussell,
                                                                       Għall-Kunsill
                                                                       Il-President
[1]               Adottat fl-14 ta’ April 2014 mill-Kunsill
għall-Agrikoltura u s-Sajd.
[2]               
[3]               ĠU L 15, 18.1.2008, p. 1.
[4]               ĠU C …*
[5]               Ir-Regolament
tal-Kunsill (KE) Nru 1006/2008
tad-29 ta’ Settembru 2008 dwar l-awtorizzazzjonijiet
għall-attivitajiet tas-sajd tal-bastimenti tas-sajd tal-Komunità barra
mill-ilmijiet tal-Komunità u l-aċċess ta’ bastimenti ta’ pajjiżi
terzi għall-ilmijiet tal-Komunità (ĠU L 286, 29.10.2008,
p. 33).